Бакчаларга чират булмаячак

	Республикада яңа балалар бакчалары төзеләчәк, искеләре яңартылачак. Берничә ел эчендә 5245 яңа урын барлыкка киләчәк. Бу хакта Министрлар Кабинетында төзелеш мәсьәләләрен яктырткан киңәшмә барышында әйтелде.	 Балалар  бакчасына сабыен урнаштыра алмый интек­кән ата-аналар бераз җиңел сулап  куяр, мөгаен. Россиядә балалар бакчаларын төзү һәм аларны үзгәртеп кору  буенча махсус программа кабул ителде. Россия Президенты Владимир Путин  указы ниге­зендә, 3-7 яшькәчә булган нарасыйлар өчен 2016 елга кадәр  мәктәпкәчә яшьтәге оешмалар җитәрлек күләмдә төзелергә тиеш.  Балалар  бакчаларына урын­нар булмау Россия тө­бәкләренең бер баш бә­ласенә  әверелгән иде. Хәлләр аеруча шәһәрләрдә кискенләште. Яшерен-батырын  түгел, нарасыен урнаштыру өчен ата-аналар төрле юлларга басты. Бу  уңайдан закон бозулар да ачыкланды. Программа тулы көченә эшләп китсә,  мондый кыңгыр эшләр булмас кебек. ТРның фән һәм мәгариф министры Энгель  Фәттахов бел­дергәнчә, бу уңайдан үзәктән 962 млн сум акча күчәчәк.  Республика исә 1,3 млрд сум акча бүлеп бирәчәк. Берничә ел эчендә 3550  балага исәплән­гән 27 балалар бакчасы төзе­ләчәк. 24 бинада үзгәртеп  корулар уздырып, 1240 бала бөтен уңайлыклары булган бинада  тәрбияләнәчәк. Эш­ләп килүче 21 бакчада яңа төркемнәр булдырып, өстәмә  455 урын барлыкка киләчәк.  Бу  эшкә инде кереш­кәннәр. Республика бюджетыннан бирелгән акчага 360  балага исәпләнгән 2 балалар бакчасы төзиләр. 14 бинада үзгәртеп кору  эшләре бара, эшләп килүче бакчаларда яңа төркемнәр ачыла башлаган.  Федераль үзәктән килгән акчаларга 2390 урын булдырмакчылар. Киләчәктә  тагын 10 балалар бакчасы төзе­ләчәк, 7 бина үзгәртеләчәк, эшләп килүче  13 балалар бакчасында яңа төркем барлыкка киләчәк. Төзелеш эшләре 2015  елга кадәр барачак. Җитәкчелек исә, 2016 елдан әти-әниләргә балаларын  урнаштыру өчен кыенлыклар булмаска тиеш, дип белдерә.  –  Бакча урынына әкият сарайлары түгел, тиешле та­ләп­ләргә җавап бирә  торган га­дәти биналар салырга ки­рәк, – диде Президент Рөс­тәм  Миң­­не­ханов бу уңайдан. – Акча билгеләнгән стандартлар нигезендә  бирелә. Бер бала сарай кебек җирдә тәрбия­ләнергә, икенчесе урамда  каң­­­­­­­­­гырап йөрергә тиеш түгел. Президентның  мондый күрсәтмә бирүе юкка түгел. Чөнки кайбер җирлекләрдә социаль  биналар кирәгеннән артык зур төзелә. Нәтиҗәдә аларның яртысы буш тора.  Мондый хәл кабатланмасын өчен, Президент тиешле мәй­даннарны гына  төзергә ки­ңәш итә. Мәгарифтә  тагын бер яңалык. Быел 250ләп авыл мәктәбендә җылы бәдрәфләр барлыкка  киләчәк. Мәгариф министры әйтүенчә, 780ләп мәктәптә алар урамда  урнашкан. Яңа программа 50дән артык укучысы булган мәк­тәпләргә  кагылачак. Бу эшкә Азнакай, Аксубай, Актаныш, Балтач, Зәй, Югары Ослан,  Лениногорск, Түбән Кама, Яңа Чишмә, Тукай, Теләче, Чистай районнарында  керешкәннәр инде. 
	Лилия НУРМӨХӘММӘТОВА	
Ватаным Татарстан

	№ --- | 14.08.2013	


